Almanak – 13. september 2018
« 12. september
14. september »
Morgunlestur: Okv 30.5-9
Um tvennt bið ég þig,
synjaðu mér þess ekki áður en ég dey:
Lát fals og lygi vera fjarri mér,
gef mér hvorki fátækt né auðæfi
en veit mér minn deildan verð.
Ég kynni annars að verða of saddur og afneita
og segja: "Hver er Drottinn?"
Ef ég yrði fátækur kynni ég að stela
og misbjóða nafni Guðs míns.
Kvöldlestur: Jóh 4.31-38
Jesús sagði við þá: "Minn matur er að gera vilja þess sem sendi mig og fullna verk hans. Segið þið ekki: Enn eru fjórir mánuðir, þá kemur uppskeran? En ég segi ykkur: Lítið upp og horfið á akrana, þeir eru fullþroskaðir til uppskeru. Sá sem upp sker tekur þegar laun og safnar ávexti til eilífs lífs. Þá getur sá sem sáir samfagnað þeim sem upp sker. Hér sannast orðtakið: Einn sáir og annar upp sker. Ég sendi ykkur að skera upp það sem þið hafið ekki unnið við. Aðrir hafa erfiðað en þið njótið erfiðis þeirra."
Guð þú laðar oss í kærleika þínum til að trúa því að þú sért vor sanni faðir og vér þín sönnu börn. Gef að vér biðjum þig í öryggi og trausti sem elskuleg börn elskulegan föður. Fyrir son þinn, Jesú Krist, Drottin vorn. Amen.
Sálmur (sb. 38)
Á hendur fel þú honum,
sem himna stýrir borg,
það allt, er áttu' í vonum,
og allt, er veldur sorg.
Hann bylgjur getur bundið
og bugað storma her,
hann fótstig getur fundið,
sem fær sé handa þér.
(Björn Halldórsson)
„Varpið allri áhyggju ykkar á hann því að hann ber umhyggju fyrir ykkur.“ (1Pét 5.7)